**21. 10. 2020.**

Na temelju članaka 4. i 10. Odluke o Stipendiji Grada Zagreba za učenike i studente pripadnike romske nacionalne manjine (Službeni glasnik Grada Zagreba 11/18 i 18/19)

**gradonačelnik Grada Zagreba**

**raspisuje**

**N A T J E Č A J**

**ZA DODJELU STIPENDIJE GRADA ZAGREBA ZA UČENIKE I STUDENTE**

**PRIPADNIKE ROMSKE NACIONALNE MANJINE,**

**STUDENTIMA, ZA AKADEMSKU GODINU 2020./2021.**

**1.** Za akademsku godinu 2020./2021. studentima će se dodijeliti najviše 10 Stipendija Grada Zagreba za učenike i studente pripadnike romske nacionalne manjine (u nastavku teksta: Stipendija).

**2.** Pravo sudjelovanja na Natječaju za dodjelu Stipendije imaju studenti koji ispunjavaju sljedeće opće uvjete:

- da su državljani Republike Hrvatske;

- da imaju prijavljeno prebivalište u Gradu Zagrebu neprekidno zadnjih pet godina;

- da su pripadnici romske nacionalne manjine prema popisu birača;

- da nisu, osim iz opravdanog razloga (što se dokazuje vjerodostojnom medicinskom dokumentacijom), ponavljali godinu studija;

- da su redoviti studenti preddiplomskog i diplomskog studija, odnosno integriranoga preddiplomskog i diplomskog studija te stručnoga preddiplomskog studija, odnosno specijalističkoga diplomskoga stručnog studija u Gradu Zagrebu;

- da su završili prethodne godine studija u Gradu Zagrebu;

- da su završili srednju školu s prosjekom ocjena od najmanje 3,0 ako Stipendiju traže za 1. godinu studija;

- da su završili prethodnu godinu studija s prosjekom ocjena od najmanje 3,0;

- da u akademskoj godini za koju se Stipendija dodjeljuje nisu upisali mirovanje studentskih obveza;

- da nisu apsolventi.

**3.** Stipendija se dodjeljuje za deset mjeseci, računajući od 1. listopada 2020.

Iznos Stipendije utvrđuje se u visini 50% prosječne neto plaće u Gradu Zagrebu za razdoblje siječanj – kolovoz 2020. godine.

**4.** Kriteriji za utvrđivanje liste kandidata za dodjelu Stipendije su uspjeh u studiju te postignuti rezultati u struci tijekom studija.

**5.** Natječaj traje 15 dana od objave natječaja na web stranici Grada Zagreba.

Molbe za dodjelu Stipendije dostavljaju se poštom preporučeno na adresu: Ured za demografiju, Vodnikova 14, 10000 Zagreb, s naznakom „za Natječaj za dodjelu Stipendije Grada Zagreba za studente pripadnike romske nacionalne manjine“, u roku od 15 dana od objave Natječaja na web stranici Grada Zagreba. Molbe se dostavljaju isključivo na obrascu koji se nalazi u prilogu Natječaja objavljenog na [www.zagreb.hr](http://www.zagreb.hr).

Uz molbu za dodjelu Stipendije potrebno je priložiti:

 1) domovnicu (preslika),

 2) uvjerenje o prebivalištu u izvorniku, ne starije od dana raspisivanja Natječaja iz kojeg je

 vidljivo prebivalište u Gradu Zagrebu u neprekidnom trajanju zadnjih 5 godina,

 3) rodni list u izvorniku ne stariji od mjesec dana od dana raspisivanja Natječaja,

 4) ovjerenu potvrdu iz popisa birača izdanu od strane nadležnog tijela u izvorniku,

 5) potvrdu o upisu na studij u akademskoj godini 2020./2021. u izvorniku,

 6) prijepis ocjena svih završenih godina studija u izvorniku, odnosno presliku svjedodžbe

 završnog razreda srednje škole,

 7) dokaz o sudjelovanju u znanstvenim ili stručnim projektima, objavljenim znanstvenim i

 stručnim radovima, osvojenim nagradama na županijskim, državnim i međunarodnim

 natjecanjima, dobivenoj dekanovoj ili rektorovoj nagradi (preslike),

 8) životopis.

**6.** Prijedlog liste kandidata za dodjelu Stipendije bit će objavljen na oglasnim pločama područnih ureda Gradske uprave i web stranici Grada Zagreba u roku od 60 dana od dana isteka roka za podnošenje molbi.

**7.** Korisnik Stipendije ne može istodobno biti korisnik neke druge stalne novčane stipendije.

**8.** Korisnik Stipendije dužan je vratiti primljeni iznos Stipendije ako:

 - bez opravdanog razloga, što procjenjuje Povjerenstvo, ne stekne uvjete za upis u višu godinu studija, u roku od dvije godine od dana ostvarivanja prava na korištenje Stipendije, odnosno u propisanom roku ne završi studij;

 - bez opravdanog razloga i u roku ne dostavi podatke i dokumentaciju o tijeku školovanja.

NAPOMENA: **Rok za predaju molbi je 5. 11. 2020.**